Document ID: 32004D0555

KOMISIJAS LĒMUMS
(2004. gada 15. jūlijs)
par dažu dalībvalstu attaisnojamajiem izdevumiem 2004. gadā, vācot un pārvaldot datus, kas vajadzīgi kopējās zivsaimniecības politikas īstenošanai
(paziņots ar dokumenta numur K(2004) 2730)
(autentisks ir vienīgi teksts spāņu, dāņu, vācu, grieķu, angļu, franču, itāļu, nīderlandiešu, portugāļu, somu un zviedru valodā)
(2004/555/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2000. gada 29. jūnija Lēmumu 2000/439/EK par Kopienas finansiālo ieguldījumu to izdevumu segšanā, kas dalībvalstīm radušies, vācot datus, finansējot pētījumus un eksperimentālos projektus, lai īstenotu kopējo zivsaimniecības politiku (1), un jo īpaši tā 4. panta 3. punktu,
tā kā:
(1)
Lēmums 2000/439/EK paredz nosacījumus, ar kādiem dalībvalstis drīkst saņemt Kopienas ieguldījumu izdevumu segšanai valstu programmās, kā paredzēts Padomes 2000. gada 29. jūnija Regulā (EK) Nr. 1543/2000, ar ko izveido Kopienas datu vākšanas un pārvaldes programmu, lai realizētu kopējo zivsaimniecības politiku (2). Saskaņā ar šo lēmumu, pamatojoties uz dalībvalstu sniegto informāciju, Komisija katru gadu lemj par dalībvalstu prognozēto izdevumu attaisnojamību un par Kopienas finansiālās palīdzības apjomu nākamajam gadam.
(2)
Komisija ir saņēmusi atjaunotas piecgadu programmas no Beļģijas, Dānijas, Vācijas, Grieķijas, Spānijas, Francijas, Īrijas, Itālijas, Nīderlandes, Portugāles, Somijas, Zviedrijas un Apvienotās Karalistes, kurās norādīti dati, ko saskaņā ar Regulu (EK) Nr. 1543/2000 tās plāno savākt no 2004. gada 1. janvāra līdz 2004. gada 31. decembrim. Valstis arī iesniegušas finansiālā ieguldījuma pieteikumus Lēmuma 2000/439/EK 4. pantā minēto izdevumu segšanai.
(3)
Atbilstīgi 6. pantam Komisijas 2001. gada 25. jūlija Regulā (EK) Nr. 1639/2001, ar ko nosaka Kopienas obligātās un paplašinātās programmas datu vākšanai zivsaimniecības nozarē un paredz sīki izstrādātus noteikumus par to, kā piemērot Padomes Regulu (EK) Nr. 1543/2000 (3), Komisija izskatījusi dalībvalstu programmas 2004. gadam un novērtējusi attaisnojamos izdevumus, pamatojoties uz šīm programmām. Saskaņā ar Lēmuma 2000/439/EK 6. panta 1. punkta a) apakšpunktu ieguldījuma pirmā daļa attiecīgajām dalībvalstīm jāizmaksā, pamatojoties uz minēto novērtējumu.
(4)
Saskaņā ar Lēmuma 2000/439/EK 6. panta 1. punkta b) apakšpunktu un Regulas 1639/2001 6. panta 2. punkta ieguldījuma otrā daļa jāpiešķir 2005. gadā pēc tam, kad Komisija ir saņēmusi un apstiprinājusi darbības finansiālo un tehnisko ziņojumu, kurā sniegta detalizēta informācija par to mērķu sasniegšanu, kas izvirzīti, izstrādājot obligāto un paplašināto programmu.
(5)
Šajā lēmumā paredzētie pasākumi ir saskaņā ar Zivsaimniecības pārvaldības komitejas atzinumu,
IR PIEŅĒMUSI ŠO LĒMUMU.
1. pants
Ar šo lēmumu katrai dalībvalstij paredz attaisnojamo izdevumu apjomu un Kopienas finansiālā ieguldījuma likmes 2004. gadā, lai vāktu un pārvaldītu datus, kas vajadzīgi kopējās zivsaimniecības politikas īstenošanai.
2. pants
Lai segtu I pielikumā norādītos izdevumus, kas radušies, vācot un pārvaldot kopējās zivsaimniecības politikas īstenošanai vajadzīgos datus, ir tiesības saņemt Kopienas finansiālo ieguldījumu, kas nepārsniedz 50 % no attaisnotajiem izdevumiem obligātās programmas īstenošanai, kā to nosaka Regulas (EK) Nr. 1543/2000 5. pants.
3. pants
Lai segtu II pielikumā norādītos izdevumus, kas radušies, vācot un pārvaldot kopējās zivsaimniecības politikas īstenošanai vajadzīgos datus, ir tiesības saņemt Kopienas finansiālo ieguldījumu, kas nepārsniedz 35 % no attaisnotajiem izdevumiem paplašinātās programmas īstenošanai, kā to nosaka Regulas (EK) Nr. 1543/2000 5. pants.
4. pants
1. Kopiena izmaksā pirmo daļu 50 % apmērā no I un II pielikumā norādītā finansiālā ieguldījuma.
2. Pēc finansiālā un tehniskā ziņojuma saņemšanas un apstiprināšanas, kā paredzēts Padomes Lēmuma 2000/439/EK 6. panta 1. punkta b) apakšpunktā, otro daļu izmaksā 2005. gadā.
5. pants
1. Lai aprēķinātu attaisnojamos izdevumus saskaņā ar šo lēmumu, izmanto eiro maiņas kursu, kas ir spēkā 2003. gada maijā.
2. Izdevumu deklarācijas un avansa maksājumu pieteikumus attiecīgās valsts valūtā, ko saņem no dalībvalstīm, kuras nepiedalās ekonomikas un monetārās savienības trešā posma īstenošanā, konvertē eiro pēc kursa, kāds ir spēkā tajā mēnesī, kad Komisija saņem minētās deklarācijas un pieteikumus.
6. pants
Šis lēmums attiecas uz Beļģijas Karalisti, Dānijas Karalisti, Vācijas Federatīvo Republiku, Grieķijas Republiku, Spānijas Karalisti, Francijas Republiku, Īriju, Itālijas Republiku, Nīderlandes Karalisti, Portugāles Republiku, Somijas Republiku, Zviedrijas Karalisti un Lielbritānijas un Ziemeļīrijas Apvienoto Karalisti.
Briselē, 2004. gada 15. jūlijā

Labels: 12
15
19
6